इस्सै करी शुद्ध बे-लाग लोक नाच गी ‘प्रकृति दी इक खेढ’ इक ‘फितरी अमल’ बी गलांदे न। नाच द एकड़ी प्रेरणा छड़ी मनुक्ख जाति च गै नेईं, पशु-पक्खरुएं च बी लबदी ऐ। अपनी मादा गी परचाने लेई ए जीव बी केई पेखने करदे न। ‘पिहू-पिहू’ करी करलांदा मोर अपनी मोरनी अग्गें फुरफुराइयै पाल्हां पांदा ते अपने पैंचड़ू बड़ी अदा कन्ने अग्गें-पिच्छे टकांदा, नचदा ऐ। कबूतर अपने पर फुलाइयै ते अपने दुम्वे दे पर बड़ी अदा कन्ने घसीटा लाइयै, अपनी कबूतरी सामनै गुड़की-गुड़कियै भोआटनियां लैंदा ऐ। होर ते होर नागराज, फिनियर बी अपनी नागनी सानमै फिन फुलाइयै मस्ती च झूमदा ऐ। ते हाथी जनेआ गड़गील पशु बी हथनी सामनै नाच दे मूड़ इच आइयै लपनी बौह्‌ली बड़ी अदा कन्ने झुलंदा ऐ। ए सब नाच दा गै आदि रुप न। इस इच शक्क नेईं जे इंदा मूल आधार प्रणय भावना गै होंदी ऐ, पर मनुक्ख जाति गी ‘प्रणय-लीला’ दे इलावा होर केई गल्लें थमां बी नाच दी प्रेरणा मिलदी ऐ। अपने देवी-देवतें गी खुश रक्खने दी प्रेरणा, तां जे ‘रोग-सोग’ थमां बचा रवै। अपने खेत्तरें च लग्गी दी फसल दी खुशी, ब्याहें-कारजें दी खुशी ते कुतै-कुतै आदमी दी मौती उप्पर बी नाच पेश कीता जंदा ऐ, तां जे जम-राज खुश होई जा। ते मरने आले दी आत्मा गी शान्ति मिली सकै। साढ़े ग्रांएं च केई झिगली जतिएं च मातमदारी पर (खास करी स्यानी बरेसै दे बजुर्गै दी मौती पर) कुड़म जनानिंयां लोक गीत लोहानी दे कन्ने-कन्ने इक “खलगड्डा” नाच पेश करदियां न, जिस द्रियां मुद्रां गिद्धा-भांगड़ा-फुम्मनी, तम्हच्चड़ आदि दी खिचड़ी-जन होंदियां त।